Creació del Registre de professionals sanitaris de Catalunya
Procediment d'obtenció, comunicació i integració de les dades
Creació del fitxer de dades personals del Registre de professionals sanitaris de Catalunya
Registres públics de professionals sanitaris: criteris generals i requisits mínims
Finalitat dels registres públics de professionals sanitaris
Responsabilitat dels registres públics de professionals sanitaris
Participació en el Registre de professionals sanitaris de Catalunya
Comunicació de dades al Registre de professionals sanitaris de Catalunya
La Llei 44/2003, de 21 de novembre, d'ordenació de les professions sanitàries, a més de regular els aspectes bàsics de les professions sanitàries titulades, preveu l'establiment dels registres públics de professionals que permetin fer efectius els drets dels ciutadans respecte de les prestacions sanitàries i l'adequada planificació dels recursos humans del sistema de salut.
L'article 5.2 de la Llei 44/2003, de 21 de novembre, preveu que els col·legis professionals, consells autonòmics i consells generals, en els seus àmbits territorials respectius, han d'establir els registres públics de professionals que, d'acord amb els requeriments d'aquesta Llei, han de ser accessibles a la població i han d'estar a disposició de les administracions sanitàries.
Els registres indicats, respectant els principis de confidencialitat de les dades personals continguts en la normativa d'aplicació, han de permetre conèixer el nom, la titulació, l'especialitat, el lloc d'exercici i les altres dades que en aquesta Llei es determinen com a públiques.
En el mateix article es preveu que poden existir, en els centres sanitaris i en les entitats d'assegurances que actuen en el ram de la malaltia, altres registres de professionals de caràcter complementari als anteriors, que serveixin per facilitar l'exercici dels drets dels pacients a la lliure elecció de professional mèdic, i per rebre determinada informació dels professionals sanitaris que els atenen.
L'article 8.4 de la mateixa Llei estableix l'obligació dels centres sanitaris de disposar d'un registre del seu personal mèdic, el nom, la titulació, l'especialitat, la categoria i la funció del qual s'ha de posar en coneixement de les persones usuàries.
Així mateix, l'article 43 preveu que els centres sanitaris i les entitats d'assegurances que actuen en el ram de la malaltia han d'establir i mantenir actualitzat un registre dels professionals sanitaris amb els quals mantinguin contractes de prestació de serveis per compte propi o d'altri.
D'acord amb el que preveu l'article 5.2 d'aquesta Llei, aquest registre ha de ser públic pel que fa al nom, la titulació, l'especialitat i, si escau, la categoria i la funció del professional.
D'acord amb els articles esmentats, correspon a les administracions sanitàries establir els criteris generals i requisits mínims dels registres públics de professionals sanitaris que han de tenir els col·legis professionals, els consells autonòmics i els consells generals, així com els centres sanitaris i les entitats d'assegurances que operin en el ram de la malaltia, dintre dels principis generals que determini el Consell Interterritorial del Sistema Nacional de Salut, que pot acordar que s'integrin en el sistema d'informació sanitària del Sistema Nacional de Salut.
Per la seva banda, la Llei 55/2003, de 16 de desembre, de l'Estatut marc del personal estatutari dels serveis de salut, disposa en l'article 16 que el Consell Interterritorial del Sistema Nacional de Salut ha d'acordar els requisits i els procediments per possibilitar el tractament conjunt i la utilització recíproca de la informació continguda als registres de personal dels serveis de salut, que s'hagin d'integrar en el sistema d'informació sanitària del Sistema Nacional de Salut.
D'acord amb l'article 53 de la Llei 16/2003, de 28 de maig, de cohesió i qualitat del Sistema Nacional de Salut, entre els objectius del sistema d'informació sanitària del Sistema Nacional de Salut hi ha respondre a les necessitats de les autoritats sanitàries i afavorir el desenvolupament de polítiques i la presa de decisions, mitjançant una informació actualitzada i comparativa de la situació i evolució del Sistema Nacional de Salut.
D'acord amb l'apartat 2 d'aquest article 53, aquest sistema d'informació sanitària ha de contenir, entre d'altres, informació sobre els recursos humans, i l'apartat 5 reconeix el dret de les administracions autonòmiques i de l'Estat a accedir i disposar de les dades que necessitin que formin part del sistema d'informació per a l'exercici de les seves competències.
En compliment d'aquestes disposicions, el Ple del Consell Interterritorial del Sistema Nacional de Salut va aprovar un Acord sobre els registres de professionals sanitaris, fet públic per la Resolució de 27 de març de 2007 de la Direcció General de Recursos Humans i Serveis Economicopressupostaris del Ministeri de Sanitat i Consum.
Aquest Acord conté els principis generals sota els quals les comunitats autònomes han d'establir els criteris generals i els requisits mínims dels registres públics de professionals dels col·legis professionals, els consells autonòmics i els consells generals, els centres sanitaris concertats i privats i les entitats d'assegurances que operin en el ram de la malaltia, així com el conjunt mínim de dades que s'han d'integrar en el registre de professionals sanitaris de cada comunitat autònoma creat a aquest efecte, de manera sincronitzada, amb el sistema d'informació sanitària del Sistema Nacional de Salut.
Correspon a la Generalitat, en matèria de sanitat i salut pública, la competència exclusiva sobre l'organització, el funcionament intern, l'avaluació, la inspecció i el control de centres, serveis i establiments sanitaris, i la competència compartida sobre la planificació dels recursos sanitaris de cobertura pública i la coordinació de les activitats sanitàries privades amb el sistema sanitari públic, d'acord amb l'article 162, apartats 1 i 3 c), respectivament, de l'Estatut d'autonomia de Catalunya.
D'altra banda, l'article 125 de l'Estatut d'autonomia de Catalunya atribueix a la Generalitat la competència exclusiva en matèria de col·legis professionals i altres corporacions de dret públic representatives d'interessos econòmics i professionals, salvant el que estableixen els apartats 2 i 3 del mateix article i respectant, en tot cas, el que disposen els articles 36 i 139 de la Constitució.
Pel que fa a la competència de la Generalitat en matèria d'exercici de professions titulades, l'article 125.4 de l'Estatut la reconeix com a exclusiva, respectant les normes generals sobre titulacions acadèmiques i professionals i el que disposen els articles 36 i 139 de la Constitució.
A aquests títols competencials, s'hi afegeix la competència exclusiva que l'article 150 de l'Estatut d'autonomia de Catalunya atorga a la Generalitat en matèria d'organització de la seva Administració.
En exercici d'aquestes competències, sobre la base dels manaments legals exposats, i atesa la necessitat de l'Administració sanitària d'analitzar i planificar les necessitats dels professionals sanitaris, es fa imprescindible l'existència d'un instrument d'ús comú que permeti integrar la informació sobre els recursos humans professionals del sistema sanitari català.
En aquest sentit, amb l'objectiu de poder disposar d'una eina que permeti conèixer amb la màxima exactitud possible els recursos humans de què disposa la sanitat a Catalunya i les seves necessitats, la Resolució 78/VIII del Parlament de Catalunya, sobre la creació de l'Observatori de les Professions Sanitàries i del Registre de Professionals Sanitaris, de 18 d'octubre de 2007, va instar el Govern a impulsar la creació del Registre de professionals sanitaris.
Per la seva banda, la creació d'un observatori de les professions sanitàries en què participin tots els agents implicats és un instrument que ha de fer possible que la planificació sanitària sigui, pel que fa als professionals sanitaris, quantitativament i qualitativament adequada.
El Decret llei 4/2010 de 3 d'agost, de mesures de racionalització i simplificació de l'estructura del sector públic de la Generalitat de Catalunya, modificat per la Llei 11/2011, del 29 de desembre, de reestructuració del sector públic per agilitzar l'activitat administrativa, crea l'Agència de Qualitat i Avaluació Sanitàries de Catalunya, a la qual assigna, a l'article 3.i), la funció següent:
"i) Establir i gestionar un sistema d'informació integrat sobre els professionals que desenvolupen la seva activitat a Catalunya, per compte propi o aliè, en centres públics i privats, que respongui a les necessitats de l'Administració sanitària per a l'exercici de les seves competències, especialment en matèria de planificació i organització de recursos sanitaris, i de desenvolupament professional.
Amb aquesta finalitat, l'Agència pot accedir a les dades personals necessàries que obrin en els registres de recursos humans de les administracions públiques i les entitats vinculades, les corporacions professionals i els centres, serveis i establiments sanitaris.
Les comunicacions d'aquestes dades han d'estar subjectes a la legislació en matèria de protecció de dades. ".
El Registre de professionals sanitaris de Catalunya es nodrirà de les dades que li siguin comunicades per les diferents entitats que actuen en l'àmbit sanitari de Catalunya; concretament, els col·legis professionals, els consells de col·legis professionals, els centres, serveis i establiments sanitaris, i les entitats d'assegurances que actuen en el ram de la malaltia –totes d'acord amb els articles 5.2, 8.4 i 43 de la Llei 44/2003, de 21 de novembre– i l'Administració sanitària –amb fonament en l'article 53.5 de la Llei 16/2003, de 28 de maig, de cohesió i qualitat del Sistema Nacional de Salut.
En aquest sentit, la disposició addicional desena de la Llei 16/2003, de 28 de maig, de cohesió i qualitat del Sistema Nacional de Salut, introduïda pel Reial decret llei 16/2012, de 20 d'abril, de mesures urgents per garantir la sostenibilitat del Sistema Nacional de Salut i millorar la qualitat i seguretat de les seves prestacions, disposa la creació del registre estatal de professionals sanitaris, el qual ha de ser nodrit pels registres de les administracions autonòmiques.
El que s'ha exposat anteriorment determina la necessitat de crear el Registre de professionals sanitaris de Catalunya dins del marc establert en la Llei 44/2003, de 21 de novembre, d'acord amb els principis generals establerts pel Consell Interterritorial del Sistema Nacional de Salut i d'acord amb el que preveu el Decret llei 4/2010, de 3 d'agost, de mesures de racionalització i simplificació de l'estructura del sector públic de la Generalitat de Catalunya, modificat per la Llei 11/2011, de 29 de desembre, de reestructuració del sector públic per agilitar l'activitat administrativa, així com la necessitat d'establir els criteris generals i els requisits mínims dels registres públics de professionals sanitaris dels col·legis professionals, els consells de col·legis, els centres sanitaris concertats i privats i les entitats d'assegurances que actuen en el ram de la malaltia en l'àmbit de Catalunya.
De conformitat amb el que estableix l'article 39.1 en relació amb el 40.1, ambdós de la Llei 13/2008, de 5 de novembre, de la presidència de la Generalitat i del Govern;
A proposta del conseller de Salut, d'acord amb el dictamen de la Comissió Jurídica Assessora i amb la deliberació prèvia del Govern,
1.1 Aquest Decret té per objecte la creació i la regulació del Registre de professionals sanitaris de Catalunya, com un sistema d'informació integrat sobre els professionals que desenvolupen la seva activitat a Catalunya, per compte propi o d'altri, en centres públics i privats, que respongui a les necessitats de l'Administració sanitària per a l'exercici de les seves competències, especialment en matèria de planificació i organització de recursos sanitaris, i de desenvolupament professional, i a partir del qual comunicar al Registre estatal de professionals sanitaris les dades necessàries per al manteniment i desenvolupament del sistema d'informació sanitària del Sistema Nacional de Salut.
Les inscripcions del Registre de professionals sanitaris de Catalunya tenen naturalesa merament declarativa.
1.2 Així mateix, aquest Decret té per objecte l'establiment dels criteris generals i requisits mínims dels registres públics de professionals de les corporacions de professionals sanitaris de Catalunya, de tots els centres sanitaris, tant de titularitat pública com privada, i de les entitats d'assegurances que actuen en el ram de la malaltia a Catalunya, d'acord amb el que preveuen els articles 5.2, 8.4 i 43 de la Llei 44/2003, de 21 de novembre.
Les inscripcions que figuren en aquests registres públics tenen naturalesa merament declarativa, llevat de les inscripcions dels registres de les corporacions de dret públic d'adscripció obligatòria, que tenen la naturalesa constitutiva que els atribueix la normativa que els és d'aplicació.
Són finalitats d'aquest Decret:
a) Establir un sistema d'informació integrat que contingui informació actualitzada dels professionals sanitaris que desenvolupen la seva activitat a Catalunya i que respongui a les necessitats administratives de planificació i organització dels recursos sanitaris, i afavorir el desenvolupament de les polítiques de salut i la presa de decisions.
b) Contribuir a la millora de la gestió dels recursos sanitaris de Catalunya mitjançant l'explotació estadística de les dades integrades al sistema, a través de la posada a disposició dels resultats d'aquestes explotacions de forma agregada als agents sanitaris participants.
Amb aquest fi, el departament competent en matèria de salut podrà crear les comissions de treball amb els representants de les professions que consideri oportunes.
c) Facilitar el disseny i la implementació de polítiques orientades al desenvolupament professional dels professionals sanitaris a Catalunya.
d) En relació amb els registres públics de professionals sanitaris, posar en coneixement de la ciutadania les dades dels professionals sanitaris que són públiques, a fi de facilitar la informació adequada per a l'exercici dels seus drets com a pacients.
3.1 Les disposicions d'aquest Decret són aplicables en l'àmbit de l'Administració sanitària, dels col·legis de professionals sanitaris de Catalunya, dels consells catalans de col·legis de professionals sanitaris, dels centres sanitaris, tant de titularitat pública com privada, i de les entitats d'assegurances que actuen en el ram de la malaltia a Catalunya.
Als efectes d'aquest Decret, la referència a centres sanitaris inclou tots els centres, serveis i establiments sanitaris, en els termes del Reial decret 1277/2003, de 10 d'octubre, pel qual s'estableixen les bases generals sobre autorització de centres, serveis i establiments sanitaris.
3.2 S'inclouen en l'àmbit d'aplicació dels registres públics de professionals sanitaris i del Registre de professionals sanitaris de Catalunya, objecte de regulació en aquest Decret, els professionals sanitaris que desenvolupen la seva activitat professional a Catalunya, per compte propi o d'altri, i que es troben en alguna de les situacions següents:
a) Els professionals titulats regulats a l'article 2 de la Llei 44/2003, de 21 de novembre.
b) Els professionals de l'àrea sanitària de formació professional a què es refereix l'article 3 de la Llei 44/2003, de 21 de novembre.
c) Els professionals reconeguts en la disposició addicional setena de la Llei 44/2003, de 21 de novembre, i els habilitats per norma legal o reglamentària per a l'exercici de les professions sanitàries titulades.
3.3 Les disposicions d'aquest Decret són aplicables, així mateix, a les associacions professionals constituïdes a l'empara de l'article 30 de la Llei 7/2006, de 31 de maig, de l'exercici de professions titulades i dels col·legis professionals, en la mesura en què disposin de dades de professionals de l'àrea sanitària de formació professional compresos a l'article 3 de la Llei 44/2003, de 21 de novembre, que siguin susceptibles de ser incorporades al Registre de professionals sanitaris de Catalunya.
4.1 Es crea el Registre de professionals sanitaris de Catalunya, que s'adscriu al departament competent en matèria de salut, a través de la direcció general competent en matèria de planificació i recerca en salut, si bé la implementació i la gestió corresponen a l'Agència de Qualitat i Avaluació Sanitàries de Catalunya.
4.2 El Registre es materialitza en el sistema d'informació que permet la gestió i l'execució de les finalitats per mitjans de transmissió electrònica.
Sens perjudici de les funcions que corresponen a la direcció general competent en matèria de planificació i recerca en salut com a responsable del fitxer corresponent, d'acord amb la normativa de protecció de dades de caràcter personal, la gestió del Registre de professionals sanitaris de Catalunya comprèn les funcions següents:
a) Integrar les dades dels professionals inclosos en l'àmbit d'aplicació del Registre de professionals sanitaris de Catalunya.
b) Facilitar als òrgans de l'Administració sanitària catalana les dades actualitzades necessàries per a la planificació dels recursos sanitaris.
c) Realitzar explotacions estadístiques de dades, prèvia ponderació del seu interès general, i elaborar-ne un informe anual.
d) Transferir al sistema d'informació sanitària del Sistema Nacional de Salut les dades dels professionals de què disposi d'entre els inclosos en l'annex 1 d'aquest Decret.
e) Facilitar als òrgans administratius i a les entitats responsables dels registres públics de professionals sanitaris els resultats de les explotacions estadístiques de les dades integrades al Registre de professionals sanitaris de Catalunya.
6.1 S'han d'integrar en el Registre de professionals sanitaris de Catalunya les dades que figuren en l'annex 1 d'aquest Decret, referides als professionals inclosos en el seu àmbit d'aplicació.
6.2 Al Registre de professionals sanitaris de Catalunya no hi podrà figurar cap dada relativa a la ideologia, la creença, la religió, l'origen racial, la salut ni l'orientació sexual dels professionals sanitaris.
7.1 El Registre de professionals sanitaris de Catalunya obté les dades a què es refereix l'article anterior mitjançant la comunicació de les dades dels registres de l'Administració sanitària, dels col·legis i de les associacions de professionals sanitaris de Catalunya, dels consells catalans de col·legis professionals sanitaris, de tots els centres, serveis i establiments sanitaris, tant de titularitat pública com privada, i de les entitats d'assegurances que actuen en el ram de la malaltia a Catalunya.
7.2 Pel que fa als fitxers de titularitat pública que constitueixen les fonts d'informació del Registre de professionals sanitaris de Catalunya, les dades han de ser comunicades dels fitxers de l'Ordre SLT/519/2006, de 3 de novembre, per la qual es regulen fitxers que contenen dades de caràcter personal en l'àmbit del Departament de Salut, o disposició que la substitueixi, següents:
- Fitxer de recursos humans del Departament de Salut.
- Fitxer de recursos humans del Servei Català de la Salut.
- Fitxer de recursos humans de l'Institut Català de la Salut.
- Fitxer de recursos humans de cadascuna de les empreses públiques i consorcis següents: Agència de Salut Pública de Catalunya; Institut de Diagnòstic per la Imatge; Gestió de Serveis Sanitaris; Institut d'Assistència Sanitària; Gestió i Prestació de Serveis de Salut; Sistema d'Emergències Mèdiques; Agència de Qualitat i Avaluació Sanitàries de Catalunya; Institut Català d'Oncologia; Banc de Sang i Teixits; Parc Sanitari Pere Virgili; Consorci Hospitalari de Vic; Corporació Sanitària Parc Taulí de Sabadell; Consorci Sanitari de Terrassa; Consorci Sanitari de Barcelona; Consorci Mar Parc Salut de Barcelona; Institut de Prestacions d'Assistència Mèdica al Personal Municipal (PAMEM); Hospital de la Santa Creu i Sant Pau; Consorci Sanitari Integral; Consorci Sanitari de l'Alt Penedès; Consorci Sanitari del Maresme; Consorci Sanitari de l'Anoia; Consorci del Laboratori Intercomarcal de l'Alt Penedès, l'Anoia i el Garraf; Corporació de Salut del Maresme i la Selva; Consorci Sanitari de Mollet del Vallès, i totes les altres entitats del sector públic que es puguin determinar amb posterioritat mitjançant resolució de la persona titular del departament competent en matèria de salut.
7.3 La comunicació de les dades es pot dur a terme mitjançant algun dels procediments següents:
a) Mitjançant la sincronització directa amb altres registres, les aplicacions informàtiques dels quals permetin la sincronització en línia.
b) Mitjançant l'enviament telemàtic, amb la periodicitat que s'estableixi, de fitxers electrònics, en aquells casos en què les aplicacions informàtiques no permetin la sincronització directa.
c) A través de qualsevol altre mitjà que permeti la transferència i l'actualització de les dades en els termes establerts en aquest Decret.
8.1 Cadascun dels òrgans administratius i de les entitats responsables dels registres públics de professionals sanitaris que faciliten dades al Registre de professionals sanitaris de Catalunya tenen accés a les dades que hi hagin comunicat i als resultats de les explotacions estadístiques de les dades integrades al Registre de professionals sanitaris de Catalunya.
8.2 Els professionals sanitaris tenen els drets d'accés, rectificació, cancel·lació i oposició sobre les dades de la seva titularitat que hagin estat incloses al Registre de professionals sanitaris de Catalunya, i els poden exercir, en els termes que estableix la normativa de protecció de dades, davant l'òrgan administratiu responsable del fitxer, sens perjudici que també es puguin exercir aquests drets davant els registres d'origen corresponents.
9.1 Es crea el fitxer de dades personals anomenat f itxer del Registre de p rofessionals s anitaris de Catalunya, per a la gestió del Registre de professionals sanitaris de Catalunya, subjecte a la Llei orgànica 15/1999, de 13 de desembre, de protecció de dades de caràcter personal, i la normativa que la desenvolupa, i a la Llei 23/1998, de 30 de desembre, d'estadística de Catalunya, i la normativa que la desenvolupa.
9.2 A l'annex 2 d'aquest Decret es detallen la denominació, la finalitat i els usos previstos, les persones i els col·lectius afectats, el procediment de recollida i la procedència de les dades, l'estructura bàsica i la descripció del tipus de dades de caràcter personal que conté, el sistema de tractament, les cessions de dades previstes, les transferències internacionals previstes, l'òrgan administratiu responsable del fitxer, l'òrgan davant el qual es poden fer efectius, si escau, els drets d'accés, rectificació, cancel·lació i oposició i el nivell de les mesures de seguretat aplicables.
10.1 Els registres públics de professionals dels col·legis de professionals sanitaris i dels consells catalans de col·legis de professionals sanitaris han de ser accessibles a la població i han d'estar a disposició de les administracions sanitàries, i tenen com a finalitat, a més de les pròpies de cada entitat, garantir de forma efectiva i facilitar l'exercici dels drets establerts a l'article 5.1 de la Llei 44/2003, de 21 de novembre.
10.2 Amb la mateixa finalitat, tots els centres sanitaris, tant de titularitat pública com privada, i les entitats d'assegurances que actuen en el ram de la malaltia a Catalunya han de disposar de registres públics dels professionals sanitaris amb els quals mantinguin contractes de prestació de serveis, ja sigui per compte propi o d'altri.
11.1 Les persones, físiques o jurídiques, titulars dels registres públics de professionals sanitaris regulats en aquest capítol tenen, en exclusiva, la responsabilitat de la direcció i gestió dels seus registres de professionals sanitaris respectius.
11.2 Els registres públics de professionals sanitaris han de facilitar l'exercici i assegurar l'efectivitat dels drets dels ciutadans en la seva relació amb els professionals sanitaris.
11.3 Les persones, físiques o jurídiques, titulars dels registres públics de professionals sanitaris, regulats en aquest capítol, han de facilitar als professionals sanitaris la informació que determina l'article 5.1 de la Llei orgànica de protecció de dades, i els han d'assegurar la possibilitat d'exercici dels drets d'accés, rectificació, cancel·lació i oposició sobre les dades que recullen.
Les persones, físiques o jurídiques, titulars dels registres públics han de participar en el sistema d'informació integrat configurat pel Registre de professionals sanitaris de Catalunya, mitjançant la realització de les funcions següents:
a) Recollir i actualitzar les dades dels professionals que presten serveis en el centre sanitari o en l'entitat d'assegurances, o que pertanyen al col·legi professional corresponent.
b) Comprovar l'autenticitat de les dades esmentades, d'acord amb la documentació que hagin de presentar els professionals per acreditar-les vàlidament.
c) Facilitar al Registre de professionals sanitaris de Catalunya, per a la seva integració, les dades d'aquests professionals en els termes i condicions i d'acord amb els procediments que determina aquest Decret.
13.1 Els col·legis de professionals sanitaris i els consells catalans de col·legis de professionals sanitaris han de garantir el dret dels ciutadans a conèixer el nom, la titulació, l'especialitat i el lloc d'exercici de cada professional sanitari col·legiat, d'acord amb el que estableix l'article 5.2 de la Llei 44/2003, de 21 de novembre, d'ordenació de les professions sanitàries.
13.2 Els centres sanitaris i les entitats d'assegurances que actuen en el ram de la malaltia han de garantir el dret dels ciutadans a conèixer el nom, la titulació, l'especialitat, la categoria i la funció de cada professional que treballi per compte propi o d'altri per a aquestes entitats, d'acord amb el que disposen els articles 8.4 i 43 de la Llei 44/2003, de 21 de novembre.
13.3 Les dades esmentades dels professionals sanitaris han de ser d'accés lliure als ciutadans per mitjans electrònics, així com personalment en la seu de les corporacions professionals corresponents, centres sanitaris i entitats d'assegurances que actuen en el ram de la malaltia.
14.1 Els col·legis de professionals sanitaris i els consells catalans de col·legis de professionals sanitaris han de comunicar al Registre de professionals sanitaris de Catalunya les dades de què disposin, dins de les contingudes a l'annex 1 d'aquest Decret, respecte de les persones col·legiades i, en tot cas, les referents a la identificació personal, la titulació, l'especialitat i el lloc d'exercici.
14.2 Els centres sanitaris i les entitats d'assegurances que actuen en el ram de la malaltia han de comunicar al Registre de professionals sanitaris de Catalunya les dades de què disposin, dins de les contingudes a l'annex 1 d'aquest Decret, respecte dels professionals que treballin per compte propi o d'altri per a aquestes entitats i, en tot cas, les referents a la identificació personal, la titulació, l'especialitat, la categoria i la funció.
14.3 La integració de les dades actualitzades incloses en l'annex 1 d'aquest Decret en el Registre de professionals sanitaris de Catalunya és obligatòria i s'ha de dur a terme d'acord amb algun dels procediments establerts a l'article 7.3 d'aquest Decret.
15.1 Els registres públics de professionals sanitaris estan sotmesos a la normativa vigent sobre protecció de dades de caràcter personal i només hi han de figurar, a banda de les dades que estableix aquest Decret, aquelles altres que siguin igualment necessàries per al compliment de les finalitats pròpies de cada entitat.
15.2 Les entitats responsables dels registres públics han prendre les mesures administratives oportunes perquè la comunicació de dades a què es refereix l'article 14 d'aquest Decret s'adeqüi a la normativa vigent sobre protecció de dades de caràcter personal.
L'incompliment de les obligacions contingudes en aquest Decret queda sotmès al règim sancionador previst al capítol VI del títol I, articles 32 a 36, de la Llei 14/1986, de 25 d'abril, general de sanitat, sens perjudici del règim sancionador específic establert a la Llei orgànica 15/1999, de 13 de desembre, de protecció de dades de caràcter personal.
L'exercici de les activitats objecte de regulació en aquest Decret està sotmès al control del departament competent en matèria de salut, sens perjudici de les competències que tinguin altres departaments de la Generalitat o altres administracions o entitats públiques.
Per a la imposició de les sancions corresponents són competents:
a) El director o directora general competent en matèria de planificació i recerca, en cas de multa fins a 30.000 euros.
b) El conseller o consellera competent en matèria de salut, en cas de multa superior a 30.000 euros i fins a 250.000 euros.
La implementació i la interconnexió del Registre de professionals sanitaris de Catalunya amb els registres inclosos en el capítol III d'aquest Decret s'ha de dur a terme en el termini màxim de dos anys comptats a partir de l'entrada en vigor d'aquest Decret.
Es faculta la persona titular del departament competent en matèria de salut per modificar, mitjançant una resolució, l'annex 1, que recull el conjunt mínim de dades i, mitjançant una ordre, l'annex 2, que recull l'estructura del fitxer anomenat Registre de profe ssionals sanitaris de C atalunya, així com per establir, mitjançant una resolució o una circular interna, el procediment de prelació que se seguirà en cas de professionals inscrits en més d'un registre, i les altres directrius que resultin necessàries per a la gestió ordinària del Registre i la seva interconnexió amb els registres professionals de les entitats i del Registre Estatal de Professionals Sanitaris.
Aquest Decret entra en vigor l'endemà de la data de la seva publicació al Diari Oficial de la Generalitat de Catalunya.
S'adjunten els codis de la Classificació catalana d'ocupacions (ca) – CCO-2011
Número d'inscripció al registre
Adreça de correu electrònic a efectes de notificacions
Titulació, universitat o centre educatiu, any d'obtenció i via d'accés
Altres titulacions que permetin l'accés al títol oficial d'especialista en ciències de la salut
Altres titulacions / Formació professional
Tècnic/a superior en anatomia patològica i citologia
Tècnic/a superior en documentació sanitària
Tècnic/a superior en imatge per al diagnòstic
Tècnic/a superior en laboratori de diagnòstic clínic
Tècnic/a superior en ortoprotètica
Tècnic/a superior en pròtesis dentals
Tècnic/a superior en radioteràpia
Tècnic/a superior en salut ambiental
Tècnic/a superior en audiopròtesis
Tècnic/a en cures auxiliars d'infermeria
Tècnic/a en emergències sanitàries
Especialitat en ciències de la salut
Cirurgia general i de l'aparell digestiu
Cirurgia ortopèdica i traumatologia
Cirurgia plàstica, estètica i reparadora
Medicina de família i comunitària
Medicina física i rehabilitació
Pediatria i les seves àrees específiques
Titulació de països de la UE / tercers
Títol reconegut o homologat a Espanya i data d'obtenció
Tipus d'habilitació i data de resolució
Especialitat i data d'incorporació
Centre/unitat docent acreditada per a la formació sanitària especialitzada
Diplomes en àrees de capacitació específica.
Diplomes d'acreditació i d'acreditació avançada.
No assistencial (gestió, investigació, administració i docència)
La finalitat del fitxer és establir i gestionar un sistema d'informació integrat sobre els professionals que desenvolupen la seva activitat a Catalunya, per compte propi o d'altri.
Els usos previstos són la facilitació a l'Administració sanitària catalana de les dades actualitzades necessàries per a la planificació i l'organització dels recursos sanitaris, la implementació de polítiques orientades al desenvolupament professional, la gestió de recursos sanitaris, la realització d'explotacions estadístiques de dades, prèvia ponderació del seu interès general, i la comunicació al sistema d'informació sanitària del Sistema Nacional de Salut de les dades dels professionals de què disposi d'entre les incloses en l'annex 1 d'aquest Decret.
Les dades referents a persones s'han de recollir, compilar, analitzar i presentar desagregades per sexes per tal de facilitar els estudis científics, estadístics i informes de gènere, d'acord amb la normativa vigent sobre aquesta matèria, i respectant, en tot cas, la Llei orgànica 15/1999, de 13 de desembre.
Persones i col·lectius afectats:
Professionals sanitaris titulats, professionals de l'àrea sanitària de formació professional, professionals reconeguts en la disposició addicional setena de la Llei 44/2003, de 21 de novembre, i altres habilitats per norma legal o reglamentària per a l'exercici de les professions sanitàries titulades.
Procediment de recollida de les dades:
Les dades han de ser proporcionades per transmissió electrònica.
Les dades han de procedir dels registres de professionals sanitaris dels òrgans de l'Administració sanitària, dels col·legis i les associacions de professionals sanitaris de Catalunya, dels consells catalans de col·legis de professionals sanitaris, dels centres, serveis i establiments sanitaris, tant de titularitat pública com privada, i de les entitats d'assegurances que actuen en el ram de la malaltia a Catalunya.
Estructura bàsica i tipus de dades de caràcter personal:
El fitxer té una estructura centralitzada.
Les dades de caràcter personal incloses en el fitxer són: dades de caràcter identificatiu dels professionals (nom, cognoms, DNI, o document equivalent, data i lloc de naixement, sexe, nacionalitat, adreça de correu electrònic), dades acadèmiques (titulació, universitat o centre educatiu, any d'obtenció i via d'accés, dades d'habilitació, si escau, dades d'especialitat, data d'obtenció i revalidació, si escau) i dades professionals (situació professional, exercici professional, dades del lloc de realització de l'activitat laboral, categoria professional, funció –assistencial, no assistencial, sense activitat–, dades sobre desenvolupament professional, dades sobre col·legiació professional, dades sobre cobertures de responsabilitat civil, dades sobre aptitud per a l'exercici professional).
Al sistema d'informació sanitària del Sistema Nacional de Salut, en els termes de l'article 53 i disposició addicional desena de la Llei 16/2003, de 28 de maig, de cohesió i qualitat del Sistema Nacional de Salut.
Als òrgans administratius i entitats responsables dels registres públics de professionals sanitaris que comuniquin dades al Registre de professionals sanitaris de Catalunya, pel que fa a les dades transferides per aquests.
No es preveuen cessions de dades a tercers països.
Òrgan davant el qual es poden exercitar els drets d'accés, rectificació, cancel·lació i oposició:
El nivell de seguretat és bàsic.